b'\n_START_ARTICLE_\nTikkurilan kirjasto\n_START_SECTION_\nKokoelmat\n_START_PARAGRAPH_\nAikuisten osastolla on laaja kirja-aineisto ja lehtivalikoima. Vantaaseen liittyv\xc3\xa4st\xc3\xa4 aineistosta on koottu erillinen Vantaa-kokoelma. Jatkuvasti karttuvaan e-aineistoon (kirjoja, lehti\xc3\xa4, elokuvia) voi tutustua kirjastossa henkil\xc3\xb6kunnan opastuksella tai omatoimisesti._NEWLINE_Musiikki- ja mediaosastolla osastolla on lainattavissa laaja valikoima musiikkiaineistoa, dvd-elokuvia ja pelej\xc3\xa4. Osastolla on asiakkaiden k\xc3\xa4ytett\xc3\xa4viss\xc3\xa4 erilaisia digitointilaitteita (esim. vhs-dvd, vinyyli-cd, kasetti-cd), joita voi varata._NEWLINE_Kirjaston aineiston saatavuustiedot l\xc3\xb6ytyv\xc3\xa4t HelMet-aineistohausta.\n_START_SECTION_\nTilat, v\xc3\xa4lineet, tapahtumat\n_START_PARAGRAPH_\nNykyinen Tikkurilan kirjastotalo on vihitty k\xc3\xa4ytt\xc3\xb6\xc3\xb6n vuonna 1984. Sen suunnittelukilpailun voitti ehdotus "Heijastuksia". Rakennusty\xc3\xb6t aloitettiin vuonna 1982. Arkkitehtisuunnittelun on tehnyt Arkkitehtitoimisto Perko & Rautam\xc3\xa4ki ja sisustussuunnittelun Sisustus- ja tuotesuunnittelu Sistergo Oy. Kirjastotalo oli Vantaan ensimm\xc3\xa4inen suuri kulttuurin monitoimitalo. Sen kokonaishy\xc3\xb6typinta-ala on 4\xc2\xa0933 neli\xc3\xb6metri\xc3\xa4. Tikkurilan kirjaston k\xc3\xa4sikirjaston Vantaa-kokoelmassa on julkaisu "Vantaan kirjastotalo", josta l\xc3\xb6ytyv\xc3\xa4t perustiedot Tikkurilan kirjaston rakennuksesta._NEWLINE_Tikkurilan kirjaston ensimm\xc3\xa4isess\xc3\xa4 kerroksessa sijaitsevat lastenosasto, musiikki- ja mediaosasto, kokous- ja opetustila Aleksis-sali, Lumme-sali sek\xc3\xa4 kahvila. Toisessa kerroksessa ovat aikuisten osasto, k\xc3\xa4sikirjasto, Vantaa-kokoelma, lehtialue, galleriasein\xc3\xa4, lukusali, tutkijanhuoneet ja kopiokone ja skanneri. Vuokrattava kokoushuone sijaitsee alimmassa kerroksessa ja sinne on k\xc3\xa4ynti Vehkapolun puolelta._NEWLINE_Asiakkaiden k\xc3\xa4ytett\xc3\xa4viss\xc3\xa4 on useita tietokoneita. Lehtialueella on suurilla n\xc3\xa4yt\xc3\xb6ill\xc3\xa4 varustettuja koneita, joilla voi lukea laajaa valikoimaa verkkolehti\xc3\xa4. Kirjastossa on my\xc3\xb6s vuokrattava galleriasein\xc3\xa4 tauluja varten toisessa kerroksessa. Tutkijanhuoneita on asiakkaiden k\xc3\xa4ytett\xc3\xa4viss\xc3\xa4 erillisell\xc3\xa4 hakemuksella, joka l\xc3\xb6ytyy kirjaston verkkosivuilta._NEWLINE_Tikkurilan kirjastossa tapahtuu monenlaista. Osan tapahtumista j\xc3\xa4rjest\xc3\xa4\xc3\xa4 kirjasto. Suurin osa tapahtumista j\xc3\xa4rjestet\xc3\xa4\xc3\xa4n yhteisty\xc3\xb6kumppaneiden kanssa. Kirjasto my\xc3\xb6s vuokraa kokoushuonetta asiakkaiden omia tilaisuuksia varten._NEWLINE_Runsaasti my\xc3\xb6nteist\xc3\xa4 julkisuutta ovat saaneet Tikkurilan kirjaston lastenosaston lukukoirat. Toiminta perustuu yhteisty\xc3\xb6h\xc3\xb6n n\xc3\xa4k\xc3\xb6vammaisten kanssa._NEWLINE_Tikkurilan kirjaston toimintaa ohjaa Vantaan kirjastopalvelujen vuonna 2014 laadittu visio: Rikasta arkea kirjastossa.'